Ulkoministeriön ohjeistuksen mukaan kaikkea matkustamista ulkomaille tulisi välttää.

Hallitus suosittelee, että kaikki ulkomailta palaavat jäävät kahdeksi viikoksi kotiin matkansa jälkeen. Päivällä hallituksen tiedotustilaisuudessa puhuttiin epidemia-alueilta palaavista, mutta sosiaali- ja terveysministeriön kansliapäällikkö Kirsi Varhila tarkentaa STT:lle, että suositus koskee kaikkia maita.

Ulkoministeriön ohjeistuksen mukaan kaikkea matkustamista ulkomaille tulisi välttää.

”Koskee koko maailmaa”, vahvistaa ulkoministeriön konsulipäällikkö Pasi Tuominen.

Ulkoministeriö luopuu maiden matkustustiedotteiden muuttamisesta. Tuomisen mukaan olisi hidas prosessi muokata tiedotteita yksi kerrallaan. Niissä maissa, joiden kohdalla on aiemmin ohjeistettu noudattamaan tavanomaista varovaisuutta, ohjeistetaan nyt noudattamaan erityistä varovaisuutta.

Tuominen twiittasi asiasta aiemmin ja suositteli noudattamaan erityistä varovaisuutta kaikkialla.

”Nyt ei ole syytä matkustaa”, Tuominen kirjoittaa.

Ministeriö kertoo tiedotteessaan, ettei se anna matkustustiedotteissa ohjeistusta liittyen matkustusrajoituksiin ja maahantulokieltoihin. Paikallisviranomaisten tiedotuksen lisäksi tietoa matkustusrajoituksista päivitetään myös Suomen edustustojen sosiaalisen median kanaville.

Terveyden ja hyvinvoinnin laitos (THL) kertoi aiemmin torstaina luopuvansa epidemia-alueiden luokittelusta kokonaan.

THL:n pääjohtaja Markku Tervahauta kertoo twitterissä, että myös kotimaassa olisi syytä rajoittaa matkustamista vain välttämättömään.

”Jos on mahdollisuus, niin voisimme kulkea lähimatkoja mieluiten kävellen tai polkupyörällä”, Tervahauta kirjottaa.

Koronavirustartunnan saamisen riski on THL:n mukaan kohonnut koko Euroopassa ja muualla maailmassa. Epidemia tulee THL:n mukaan leviämään eri tahdissa eri puolilla maata.

”Etenkin niillä alueilla Suomessa, missä ei ole viitteitä viruksen laajemmasta leviämisestä, jatkotartuntoja kannattaa edelleen vähentää selvittämällä tartuntaketjuja ja kartoittamalla altistuneita”, sanoo johtaja Mika Salminen.

Maailman terveysjärjestö WHO julisti koronavirusepidemian pandemiaksi 11. maaliskuuta.

Avautuvassa infoboksissa tietoa miten ehkäistä koronavirusta ja miten toimia, jos epäilee tartuntaa